01/06/2021 | Administración LocalMunicipal
A Coruña
Persoal
Bases elaboración de listaxe de cobertura de prazas de Licenciado en Educación Física, con carácter interino, aprobadas polo Concelleiro delegado de Economía, Facenda e Réxime Interior, por delegación da Xunta de Goberno Local, de data 26/05/21

As presentes bases teñen por obxecto a confección dunha listaxe para a cobertura de prazas de Licenciado/a en educación física (Subgrupo A1), da escala de Administración Especial, subescala técnica, como persoal funcionario interino nos supostos regulados no art.10.1 do Real decreto lexislativo 5/2015, do 30 de outubro, polo que se aproba o texto refundido da Lei do Estatuto Básico do Empregado Público (en diante TREBEP). No non disposto nelas será de aplicación a Convocatoria Unitaria para a provisión de prazas de persoal funcionario de carreira e persoal laboral deste Concello. O sistema de selección será o de concurso-oposición. Para seren admitidas na realización das probas selectivas as persoas aspirantes deberán reunir os seguintes requisitos: a) Ter nacionalidade española ou cumprir os requisitos establecidos no artigo 57 do texto refundido da Lei do estatuto básico do empregado público, aprobado por Real decreto lexislativo 5/2015, do 30 de outubro, no suposto de acceso ao emprego público de nacionais doutros Estados. b) Posuír as capacidades e aptitudes físicas e psíquicas que sexan necesarias para o desempeño das correspondentes funcións ou tarefas. c) Ter cumpridos 16 anos e non exceder, no seu caso, da idade máxima de xubilación forzosa. d) Non ser separado mediante expediente disciplinario do servizo de calquera das administracións públicas, dos órganos constitucionais ou dos órganos estatutarios das Comunidades Autónomas, nin estar en situación de inhabilitación absoluta ou especial para o desempeño de empregos ou cargos públicos por resolución xudicial, cando se trate de acceder ao corpo ou escala de persoal funcionario do que a persoa foi separada ou inhabilitada. No caso de ser nacional doutro Estado, non estar inhabilitado ou en situación equivalente, nin ser sometido a sanción disciplinaria ou equivalente que impida no Estado de procedencia o acceso ao emprego público nos termos anteriores. e) Posuír ou estar en condicións de obter a titulación de Grao ou licenciatura en Ciencias da Actividade física e do Deporte. No caso de titulacións obtidas no estranxeiro deberase estar en posesión da correspondente validación ou da credencial que acredite, no seu caso, a homologación do título. As persoas aspirantes deberán posuír todos os requisitos esixidos nos apartados anteriores o día en que remate o prazo para presentar as solicitudes e mantelos ata a data do seu nomeamento como persoal funcionario. As persoas interesadas en participar neste proceso deberán presentar o modelo oficial de solicitude de participación en probas selectivas debidamente cuberto no prazo de 10 días hábiles desde o día seguinte ao da publicación da convocatoria no Boletín Oficial da Provincia (en diante BOP). As solicitudes presentaranse preferentemente por vía electrónica a través da sede electrónica do Concello da Coruña (https://sede.coruna. gob. es). Poderán tamén presentarse en calquera das formas que determina o artigo 16.4 da Lei 39/2015, do 1 de outubro, do Procedemento Administrativo Común das Administracións Públicas. Para seren admitidas nas probas selectivas correspondentes as persoas aspirantes deberán manifestar nas súas solicitudes de participación que reúnen todas e cada unha das condicións esixidas na data en que remate o prazo de presentación. As solicitudes deberán ir acompañadas da seguinte documentación: - Copia do DNI - Copia autenticada do título esixido como requisito na base terceira. - Copia autenticada do Celga 4 ou título equivalente debidamente homologado de acordo coa normativa de aplicación no caso de solicitar a exención da realización da proba de coñecemento do idioma galego. - Relación de méritos que aleguen, enumerados segundo a orde establecida nesta convocatoria, acompañados da documentación xustificativa. Asimesmo, as persoas aspirantes deberán indicar na solicitude o idioma oficial na Comunidade Autónoma no que desexen recibir os enunciados dos exercicios. As persoas aspirantes cun grao de discapacidade igual ou superior ao 33% deberán indicalo expresamente na solicitude e achegar certificación dos órganos competentes que acrediten tal condición, así como a compatibilidade co desempeño das tarefas e funcións correspondentes. Poderán solicitar as posibles adaptacións de tempo e/ou medios para a realización do exercicios en que esta adaptación sexa necesaria. A non presentación da solicitude en tempo e forma suporá a exclusión da persoa aspirante. Rematado o prazo de presentación de solicitudes publicarase na páxina web e no taboleiro de edictos e anuncios do Concello da Coruña a relación de persoas admitidas e excluídas establecéndose un prazo de 10 días hábiles para reclamar ou emendar o defecto que motivou a exclusión. Aquelas persoas que no prazo sinalado non emenden os defectos xustificando o seu dereito a ser admitidos serán definitivamente excluídas do proceso selectivo. Transcorrido o devandito prazo publicarase a relación definitiva de persoas admitidas e excluídas ao proceso selectivo. A fase de oposición constará de dous exercicios de carácter eliminatorio. Calquera referencia normativa do temario entenderase referida ás disposicións legais vixentes na data de publicación destas bases no Boletín oficial da provincia. As persoas aspirantes deberán acudir a todas as probas provistos do DNI ou documento equivalente que acredite a súa identidade. Os aparellos electrónicos (teléfonos móbiles, axendas, auriculares, etc) están prohibidos dentro da sala onde teñan lugar as probas. O son dun aparello electrónico permitirá ao tribunal solicitar o baleirado de bolsas, mochilas e pezas de roupa para a súa localización. A negativa á petición do tribunal ou á localización do aparello provocarán a expulsión do/a opositor/a da proba e non se procederá á corrección do seu exercicio. Primeiro exercicio: de carácter obrigatorio. Este exercicio constará de dúas partes que se desenvolverán de forma consecutiva en unidade de acto: 1ª parte: consistirá na resolución por escrito dun cuestionario tipo test de 80 preguntas, máis 5 preguntas de reserva, nun tempo máximo de 80 minutos, con catro alternativas de resposta, sendo só unha delas correcta, en relación ao contido total do temario anexo a esta convocatoria. Este cuestionario será elaborado polo Tribunal inmediatamente antes do comezo da proba. O exercicio será cualificado de 0 a 40 puntos, sendo necesario alcanzar un mínimo de 20 puntos para superalo. As persoas aspirantes que non acaden esta puntuación mínima serán eliminados. As respostas correctas puntuarán 0,50 puntos, as incorrectas descontarán 0,125 puntos e as preguntas deixadas en branco non descontarán puntuación. No prazo máximo de 3 días hábiles desde a finalización da proba, o órgano de selección publicará na páxina web e no taboleiro de edictos e anuncios do Concello da Coruña a relación de respostas correctas ás preguntas formuladas. As persoas interesadas poderán presentar reclamacións no prazo de 5 días hábiles contados desde o día seguinte a súa publicación.2ª parte: Consistirá en respostar, nun tempo máximo de 45 minutos, 10 preguntas curtas en relación cun suposto práctico establecido polo órgano de selección inmediatamente antes do comezo do exercicio. Este suposto práctico versará sobre os contidos das materias comprendidas na parte específica do temario anexo a esta convocatoria. Valorarase neste apartado a concreción das respostas e a capacidade de redacción e síntese. O órgano de selección determinará o nivel de coñecementos esixidos para alcanzar a puntuación mínima. Esta segunda parte será cualificada de 0 a 30 puntos, sendo preciso alcanzar un mínimo de 15 puntos para superala. As persoas aspirantes que non obteñan esta puntuación mínima serán eliminadas. Para a superación deste primeiro exercicio será necesario que as persoas aspirantes acaden a puntuación mínima esixida en cada unha das súas partes. Ao remate do exercicio as persoas aspirantes poderán levar unha copia das súas respostas. Segundo exercicio: proba de coñecemento da lingua galega. De carácter obrigatorio salvo para aquelas persoas aspirantes que acrediten estar en posesión do Celga 4 ou título equivalente debidamente homologado de acordo coa disposición adicional segunda da Orde do 16 de xullo de 2007, pola que se regulan os certificados oficiais acreditativos dos niveis de coñecemento da lingua galega (DOG núm.146, do 30 de xullo), modificada pola Orde do 10 de febreiro de 2014 (DOG núm.34, do 19 de febreiro). O exercicio consistirá na tradución directa ou inversa dun ou varios textos, en castelán ou galego, nun tempo máximo de 60 minutos. Os textos serán elixidos polo Tribunal inmediatamente antes da realización da proba. Este exercicio será cualificado como apto ou non apto, correspóndelle ao Tribunal a fixación do nivel de coñecemento esixido para superar esta proba. Rematada a fase de oposición, o órgano de selección realizará a baremación da fase de concurso das persoas que superen a fase de oposición. Esta fase non terá carácter eliminatorio nin poderá ser tida en conta para superar as probas da fase de oposición e consistirá na avaliación por parte do Tribunal dos méritos alegados polas persoas aspirantes nas súas solicitudes. Os méritos deberán ser alegados na solicitude de participación no proceso selectivo, en ningún caso se valorarán méritos non alegados na solicitude ou non acreditados documentalmente en prazo. Os méritos valoraranse con referencia á data do peche do prazo de presentación de solicitudes. Non será necesario presentar a documentación acreditativa dos méritos cando esta figure nos expedientes do servizo de Recursos Humanos do Concello da Coruña. Baremo de méritos: a) Experiencia profesional: – Por cada mes de servizos prestados en calquera Administración Pública en prazas de Técnico/a superior de deportes ou prazas para cuxo acceso se exixa estar en posesión da titulación do Grado ou licenciatura en Ciencias da Actividade física e do Deporte: 1 punto. – Por cada mes de experiencia docente en ensinanzas regradas en centros públicos en materias relacionadas coa parte específica do temario anexo a esta convocatoria: 0,5 puntos. – Por cada mes de experiencia docente en ensinanzas regradas en centros privados ou concertados en materias relacionadas coa parte específica do temario anexo a esta convocatoria: 0,25 puntos. A puntuación máxima neste apartado será de 15 puntos. Os méritos relativos aos servizos prestados no Concello da Coruña deberán alegarse coa solicitude, con indicación dos períodos de servizos prestados e serán comprobados polo Servizo de Recursos Humanos. Os servizos prestados noutras Administracións Públicas e centros educativos acreditaranse mediante copia auténtica do certificado expedido polo órgano correspondente. O certificado deberá facer constar os servizos prestados que se pretendan facer valer como experiencia profesional na fase de concurso, expresará para este efecto as funcións desenvolvidas, debendo ademais, achegarse copia do contrato ou nomeamento con indicación da praza, corpo, escala, subescala ou clase de adscrición. O certificado deberá así mesmo acompañarse de certificación da vida laboral, expedido pola Tesourería Xeral da Seguridade Social, na que consten expresamente os períodos e grupo de cotización correspondentes a esa categoría. b) Formación: valorarase a realización de cursos de formación expedidos ou homologados por organismos públicos, colexios profesionais, sindicatos e similares acreditados oficialmente, relacionados coa praza obxecto desta convocatoria e coas materias incluídas no temario das bases desta convocatoria. Non se valorará a asistencia a asembleas, xornadas, congresos, conferencias, seminarios, simposios ou similares, os cursos de duración inferior a 10 horas, nin os cursos nos que non quede acreditada a súa duración. Os méritos por cursos de formación e especialización realizados acreditaranse mediante a presentación de copia auténtica do correspondente diploma ou título. No suposto de que se presenten varios diplomas/títulos con idéntica denominación puntuarase o curso de maior duración, en caso de que a duración sexa a mesma, valorarase o curso que se realizase na data máis próxima á data de finalización do prazo de presentación de instancias. Non será necesario presentar a documentación acreditativa da formación cando esta figure nos expedientes do servizo de Recursos Humanos deste Concello. Baremo: - Cursos de duración entre 10 e 24 horas de duración: 0,25 puntos - Cursos de duración entre 25 e 50 horas: 0,5 puntos. - Cursos de duración entre 51 e 100 horas: 0,75 puntos. - Cursos de máis de 100 horas de duración: 1 puntos. A puntuación máxima neste apartado será de 10 puntos. c) Curso de linguaxe administrativa galega: - Linguaxe administrativa galega nivel superior: 2 puntos. - Linguaxe administrativa galega nivel medio: 1 puntos. No caso de acreditar as dúas titulación, só se valorará o nivel máis alto de formación. A puntuación máxima neste apartado será de 2 puntos. d) Titulacións complementarias: - Master en xestión deportiva: 2 puntos - Titulación de adestrador de ámbito nacional expedido pola federación correspondente: 1 punto. - Titulación de adestrador de ámbito autonómico expedido pola federación correspondente: 0,5 puntos. A puntuación máxima neste apartado será de 3 puntos. O órgano de selección realizará a baremación da fase de concurso e publicará a puntuación provisional na páxina web e no taboleiro de edictos e anuncios do Concello da Coruña. Contra os resultados da puntuación provisional obtida na fase de concurso as persoas aspirantes poderán presentar reclamación ante o órgano de selección nun prazo de 5 días hábiles contados desde o día seguinte a súa publicación. Á vista das reclamacións presentadas o órgano de selección aprobará e publicará as puntuacións definitivas. A orde de prelación das persoas aspirantes que superen o proceso selectivo realizarase de acordo coa suma das puntuacións obtidas na fase de oposición e de concurso. Concluído o proceso selectivo o órgano de selección propoñerá a inclusión das persoas que o superasen na listaxe para a cobertura de prazas de Licenciado/a en Educación Física como persoal funcionario interino nos supostos regulados no art.10.1 do Real decreto lexislativo 5/2015, do 30 de outubro, polo que se aproba o texto refundido da Lei do Estatuto Básico do Empregado Público. Tema 1. A Constitución Española. Título preliminar. Os dereitos e deberes fundamentais, as súas garantías e suspensión. Dereitos e deberes dos cidadáns. Tema 2. O Estatuto de autonomía de Galicia. Título preliminar. O poder galego: o Parlamento. A Xunta e o seu presidente. As competencias de Galicia. Tema 3. Lei 39/2015, do 1 de outubro, do procedemento administrativo común das Administracións Públicas. Dos actos administrativos: Concepto e clases. Elementos. Requisitos dos actos administrativos. Eficacia dos actos. Nulidade e anulabilidade. Tema 4. Lei 39/2015, do 1 de outubro, do procedemento administrativo común das Administracións Públicas. Os interesados no procedemento. Termos e prazos. Iniciación do procedemento. Ordenación do procedemento. Tema 5. Lei 39/2015, do 1 de outubro, do procedemento administrativo común das Administracións Públicas. Instrución do procedemento. Finalización do procedemento. Tramitación simplificada do procedemento administrativo común. Execución. A revisión de actos en vía administrativa. Tema 6. Lei 40/2015, do 1 de outubro, do Réxime xurídico do Sector Público. Disposicións xerais. Dos órganos das Administracións Públicas. Dos convenios. Tema 7. O réxime local. Regulación xurídica. O municipio: concepto e elementos: Territorio e poboación. Organización. Competencias. Tema 8. Réxime de organización dos municipios de gran poboación: Ámbito de aplicación. Organización e funcionamento dos órganos municipais necesarios. O Pleno: organización e atribucións. O Alcalde. Os Tenentes de Alcalde. A Xunta de Goberno Local: Organización e atribucións. As Comisións Informativas. Tema 9. O persoal ao servizo das Administracións Públicas. Clases de persoal. Adquisición e perda da relación de servizo. Dereitos individuais. Deberes e código de conduta. Xornada de traballo permisos, licenzas e vacacións. Dereitos retributivos. Réxime disciplinario. Situacións administrativas. Incompatibilidades. Tema 10. Real Decreto Lexislativo 2/2004, do 5 de marzo, polo que se aproba o Texto refundido da Lei reguladora das Facendas locais. Os orzamentos: Contido e aprobación. Os créditos e as súas modificacións. Execución e liquidación: Fases do procedemento de xestión de gastos. Ordenación de pagos. Tema 11. Contratos do Sector Público (I). Principios comúns. Delimitación dos tipos contractuais. Partes do contrato: Órgano de contratación. Obxecto, orzamento base de licitación, valor estimado e a súa revisión. Tema 12. Contratos do Sector Público (II). Das actuacións relativas á contratación das Administracións Públicas. Preparación e adxudicación dos contratos. Tema 13. Lei 19/2013, de 9 de decembro, de transparencia, acceso á información pública e bo goberno. Transparencia da actividade pública: Ámbito subxectivo de aplicación. Dereito de acceso á información pública: Réxime xeral. Tema 14. Lei 31/1995, de 8 de novembro de Prevención de Riscos Laborais. Ámbito de aplicación e definicións. Dereitos e obrigas. Consulta e participación dos traballadores. Tema 15. Lei Orgánica 3/2007, do 22 de marzo, para a igualdade efectiva de mulleres e homes: Obxecto e ámbito da lei. O principio de igualdade e a tutela contra a discriminación. Tema 16. A organización do deporte en España. Aspectos xerais. Organización administrativa. Marco legal do deporte en España. Tema 17. A organización do deporte na Comunidade Autónoma de Galicia. A lei do deporte de Galicia. Tema 18. O municipio e o deporte. O deporte desde a perspectiva do servizo público municipal: Función e competencias do municipio na actividade deportiva. Tema 19. A organización privada do deporte. As federacións deportivas. Os clubes deportivos, grupos de recreación, asociacións de recreación. SAD Tema 20. Os deportes individuais. Características básicas. Necesidades para a súa xestión. Tema 21. Os deportes colectivos. Características básicas. Necesidades para a súa xestión. Tema 22. Os deportes adaptados. Características básicas. Necesidades para a súa xestión. Tema 23. A cidadanía e o deporte. Os suxeitos participantes nas diferentes manifestacións deportivas (Os deportistas, técnicos, árbitros, xestores etc). Características. Situación dentro do sistema deportivo. Tema 24. Consello Municipal de deportes da Coruña. Normas e composición. Tema 25. A planificación como sistema e como método organizativo. Enfoques da planificación do deporte. Tema 26. A dirección estratéxica no marco da xestión deportiva. Tema 27. Fase de diagnóstico como punto de partida na planificación deportiva. Tema 28. Planificación deportiva. Fase de Plans deportivos. Procesos na fase de planificación estratéxica deportiva. Fase de Programas deportivos. Fase de Proxectos deportivos. Tema 29. A planificación nas diferentes vías do deporte. Características xerais. Tema 30. O deporte como fenómeno social. Tendencias actuais da práctica deportiva e a súa relación coa administración pública do deporte. Tema 31. A planificación do deporte desde a vía educativa. A educación física e deportiva escolar. Tema 32. Os eventos deportivos. Protocolo para a organización dun evento deportivo. Tema 33. Organización de eventos deportivos municipais. Eventos periódicos existentes na Coruña. Tema 34. Os servizos deportivos públicos. Definición e características. Tema 35. A figura da dirección na xestión dos proxectos deportivos. Tema 36. As competicións deportivas. Características, tipos e formas de organización. Tema 37. Xestión do Servizo Deportivo Municipal. Dirección e organización municipal. Modos de xestión. Tema 38. A organización e xestión do deporte da cidade da Coruña. Tema 39. O deporte en idade escolar. Programas de deporte en idade escolar. Aspectos organizativos. Tema 40. As Escolas Deportivas Municipais: definición, estrutura e organización. Exemplo das Escolas Deportivas municipais da Coruña. Tema 41. A resolución de conflitos na actividade física e o deporte. Transmisión de valores a través do deporte. Tema 42. Grupos específicos e práctica deportiva, xente maior, novas, persoas con discapacidade. Tema 43. Comportamento deportivo da poboación. Situación actual e tendencias. Tema 44. A Educación física como adecuación permanente á mellora da calidade de vida. Tema 45. A xestión dos recursos humanos no deporte e no marco da xestión deportiva. Tema 46. As instalacións deportivas na cidade. Cuestións xerais. Tema 47. A xestión integral de Instalacións deportivas. Plans, programas e proxectos dos servizos deportivos. Tema 48. A xestión das instalacións deportivas especiais. Xestión de piscinas. Tema 49. Plan de mantemento das IIDD. Tema 50. A dirección das instalacións deportivas desde o punto de vista organizativo. Áreas de xestión. Tema 51. O cadro de mandos como ferramenta de xestión de instalacións. Tema 52. As instalacións deportivas na Coruña. Tipoloxías e usos e modos de xestión. Tema 53. Dinamización dunha instalación deportiva. O programa de actividades e diferentes servizos. Tema 54. Sustentabilidade e equipamentos deportivos. Tema 55. Utilización do medio natural e das infraestruturas como soporte da actividade deportiva. Tema 56. Plan Económico Deportivo Municipal. A xestión económica dos servizos deportivos. Tema 57. O financiamento do deporte. Fontes de financiamento. Obxectivos, actuacións e propostas. Tema 58. Plans complementarios na xestión do deporte Municipal. Tema 59. O usuario/cliente das instalacións deportivas. A fidelización como concepto. Tema 60. O fenómeno da violencia no deporte. Incidencia na sociedade actual. Ferramentas para combatelo. Lexislación reguladora. A Coruña, 26 de maio de 2021 A Xunta de Goberno Local, P. D. José Manuel Lage Tuñas Concelleiro delegado de Economía, Facenda e Réxime Interior